Komisijos Reglamentas (EB) Nr. 573/2003
2003 m. kovo 28 d.
nustatantis išsamias Tarybos sprendimo 2003/18/EB taikymo taisykles, susijusias su Bendrijos tarifinių kvotų forma įvedamomis lengvatomis tam tikriems grūdų produktams, kurių kilmės šalis Rumunija, ir iš dalies pakeičiantis Reglamentą (EB) Nr. 2809/2000
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 19 d. Tarybos sprendimą 2003/18/EB dėl Protokolo, patikslinančio Europos sutarties, steigiančios Europos Bendrijų bei jų valstybių narių ir Rumunijos asociaciją, prekybos aspektus siekiant atsižvelgti į šalių derybų dėl naujų abipusių žemės ūkio lengvatų rezultatus, sudarymo [1], ypač į jo 3 straipsnio 2 dalį,
kadangi:
(1) Remdamasi Sprendimu 2003/18/EB, Komisija įsipareigojo kiekvieniems prekybos metams iš Rumunijos kilusiems kviečiams ir muslinui, ir kukurūzams nustatyti importo tarifines kvotas, kurioms taikomas nulinis muitas.
(2) Siekiant užtikrinti, kad kviečiai ir kukurūzai pagal šias tarifines kvotas būtų importuojami tvarkingai ir nepiktnaudžiaujant, jiems turėtų būti išduodamos importo licencijos. Licencijos turėtų būti išduotos atsižvelgiant į nustatytus kiekius, suinteresuotų šalių prašymu, prireikus nustatant prašomų kiekių sumažinimo koeficientą.
(3) Siekiant užtikrinti tinkamą šių kvotų valdymą, reikėtų nustatyti paraiškų gauti licencijas pateikimo terminus ir tose paraiškose bei licencijose nurodytiną informaciją.
(4) Siekiant atsižvelgti į pristatymo sąlygas, importo licencijos turėtų galioti nuo jų išdavimo dienos iki kito mėnesio po išdavimo pabaigos.
(5) Siekiant teisingo kvotų valdymo, reikėtų leisti nukrypti nuo 2000 m. birželio 9 d. Komisijos reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams [2], su pakeitimais, padarytais Reglamentu (EB) Nr. 2299/2001 [3], nuostatų, susijusių su licencijų perdavimu kitiems ir į laisvą apyvartą išleidžiamais kiekiais.
(6) Siekiant užtikrinti teisingą kvotų valdymą, importo licencijoms turėtų būti nustatytas labai aukštas saugos lygis, nukrypstant nuo 1995 m. gegužės 23 d. Komisijos reglamento (EB) Nr. 1162/95, nustatančio specialias išsamias grūdų ir ryžių importo ir eksporto licencijų sistemos taikymo taisykles [4], su paskutiniais pakeitimais, padarytais Reglamentu (EB) Nr. 2305/2002 [5], 10 straipsnio nuostatų.
(7) Reikėtų sukurti skubų dvipusį Komisijos ir valstybių narių ryšį informacijai apie prašomus ir importuojamus kiekius perduoti.
(8) Dėl to, kad 2000 m. spalio 17 d. Tarybos reglamentas (EB) Nr. 2435/2000, nustatantis tam tikras nuolaidas Bendrijos tarifinių kvotų tam tikriems žemės ūkio produktams pavidalu ir numatantis Europos sutartyje su Rumunija numatytų tam tikrų žemės ūkio nuolaidų derinimą, kaip autonominę ir pereinamąją priemonę [6], buvo panaikintas Sprendimu 2003/18/EB, turėtų būti iš dalies pakeistas 2000 m. gruodžio 20 d. Komisijos reglamentas (EB) Nr. 2809/2000, nustatantis išsamias Reglamentų (EB) Nr. 2290/2000, (EB) Nr. 2433/2000, (EB) Nr. 2434/2000, (EB) Nr. 2435/2000 ir (EB) Nr. 2851/2000, Bendrijos tarifinių kvotų forma įvedančių tam tikras lengvatas kai kuriems žemės ūkio produktams, kurių kilmės šalis atitinkamai yra Bulgarijos Respublika, Čekijos Respublika, Slovakijos Respublika, Rumunija ir Lenkijos Respublika, taikymo taisykles grūdų sektoriaus produktams ir panaikinantis Reglamentą (EB) Nr. 1218/96 [7], su pakeitimais, padarytais Reglamentu (EB) Nr. 2864/2000 [8].
(9) Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Importuojant I priede nurodytus KN 1001 pozicijoje klasifikuojamus kviečius ir mesliną, kurių kilmės šalis Rumunija ir kuriems taikomas nulinis importo muitas pagal tarifinę kvotą, kurios serijos numeris 09.4766, remiantis Sprendimu 2003/18/EB būtina pateikti importo licenciją, išduotą pagal šio reglamento nuostatas.
2. Importuojant I priede nurodytus KN 10059000 pozicijoje klasifikuojamsu kukurūzus, išskyrus sėklą, kurių kilmės šalis Rumunija ir kuriems taikomas nulinis importo muitas pagal tarifinę kvotą, kurios serijos numeris 09.4767, remiantis Sprendimu 2003/18/EB būtina pateikti importo licenciją, išduotą pagal šio reglamento nuostatas.
3. Šio straipsnio 1 ir 2 dalyse nurodyti produktai į laisvą apyvartą išleidžiami pateikus vieną iš šių dokumentų:
a) prekių judėjimo sertifikatą EUR.1, Rumunijos kompetentingų institucijų išduotą remiantis Europos susitarimo tarp Bendrijos ir Rumunijos 4 protokolu [9];
b) sąskaitą-deklaraciją apie eksportuotojo sąskaitą-faktūrą, pateiktą remiantis minėtu protokolu.
2 straipsnis
1. Paraiškos gauti importo licencijas valstybių narių kompetentingoms institucijoms pateikiamos ne vėliau kaip antrąjį kiekvieno mėnesio pirmadienį, 13 val. Briuselio laiku.
Kiekvienoje paraiškoje turi būti nurodytas ne didesnis kaip konkrečiais prekybos metais turimas importuoti atitinkamo produkto kiekis.
2. Tą pačią dieną, ne vėliau kaip 18 val. Briuselio laiku, kompetentingos institucijos faksu išsiunčia Komisijai (fakso numeris (32-2) 295 25 15) informaciją apie visose paraiškose gauti importo licenciją nurodytų kiekių sumą, naudodamos II priede pateikto pavyzdžio formą.
Minėta informacija turi būti pateikta atskirai nuo informacijos apie kitas paraiškas gauti importo licencijas grūdams.
3. Jei kiekvieno produkto bendras kiekis nuo prekybos metų pradžios ir 2 dalyje nurodytas kiekis viršija tų prekybos metų kvotą, Komisija ne vėliau kaip trečiąją darbo dieną nuo paraiškų pateikimo nustato vienodą prašomų kiekių sumažinimo koeficientą.
4. Nepažeidžiant 3 dalies nuostatos, licencijos išduodamos penktąją darbo dieną po paraiškų pateikimo. Licencijų išdavimo dieną, ne vėliau kaip 18 val. Briuselio laiku, kompetentingos institucijos faksu išsiunčia Komisijai informaciją apie visose tą dieną išduotose licencijose nurodytų kiekių sumą.
3 straipsnis
Remiantis Reglamento (EB) Nr. 1291/2000 23 straipsnio 2 dalimi, licencijų galiojimo laikas apskaičiuojamas remiantis faktine išdavimo diena.
Licencijos galioja iki kito mėnesio po jų išdavimo mėnesio pabaigos.
4 straipsnis
Teisės, kurias suteikia importo licencijos, negali būti perleidžiamos.
5 straipsnis
Į laisvą apyvartą išleidžiamas kiekis neturi viršyti importo licencijų 17 ir 18 skiltyje nurodyto kiekio. Licencijos 19 skiltyje tam tikslui įrašomas skaičius "0".
6 straipsnis
Paraiškose gauti importo licenciją ir importo licencijoje nurodoma ši informacija:
a) 8 skiltyje - kilmės šalies pavadinimas;
b) 20 skiltyje - vienas iš šių įrašų:
- Reglamento (CE) no 1408/2002
- Forordning (EF) Nr. 1408/2002
- Verordnung (EG) Nr. 1408/2002
- Καυουισμός (ΕΚ) αρι. 1408/2002
- Regulation (EB) Nr. 1408/2002
- Règlement (CE) no 1408/2002
- Regolamento (CE) Nr. 1408/2002
- Verordening (EG) Nr. 1408/2002
- Regulamento (CE) n.o 1408/2002
- Asetus (EY) N:o 1408/2002
- Förordning (EG) Nr. 1408/2002
c) 24 skiltyje - žodžiai "nulinis muitas".
7 straipsnis
Šiame reglamente importo licencijų gavimo tikslui numatytas užstatas yra 30 eurų už toną.
8 straipsnis
Reglamentas (EB) Nr. 2809/2000 iš dalies keičiamas taip:
1. Pavadinimas pakeičiamas taip:
"2000 m. gruodžio 20 d. Komisijos Reglamentas (EB) Nr. 2809/2000, nustatantis išsamias Reglamentų (EB) Nr. 2290/2000, (EB) Nr. 2433/2000, (EB) Nr. 2434/2000 ir (EB) Nr. 2851/2000, Bendrijos tarifinių kvotų forma įvedančių tam tikras lengvatas kai kuriems žemės ūkio produktams, kurių kilmės šalis atitinkamai yra Bulgarijos Respublika, Čekijos Respublika, Slovakijos Respublika ir Lenkijos Respublika, taikymo taisykles grūdų sektoriaus produktams ir panaikinantis Reglamentą (EB) Nr. 1218/96."
2. 2 straipsnis pakeičiamas taip:
"2 Straipsnis
Importuojant šio reglamento I priede išvardytus produktus, kurių kilmės šalis yra Čekijos Respublika, Slovakijos Respublika ir Lenkijos Respublika ir kurių tam tikriems kiekiams iš dalies ar visiškai netaikomas importo muitas tokiu sumažintu dydžiu, kuris apibrėžtas šiame reglamente, reikalaujama pateikti pagal šį reglamentą išduotą importo licenciją."
3. I priede Rumunijai skirta eilutė išbraukiama.
9 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 2003 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. spalio 24 d.